text: Spejderne hjælper astronauter sikkert ned på jorden 
  25 juli 2017 kl. 12.03
  Der er mange aktiviteter spejderne kan kaste sig over på Spejdernes Lejr. De kan blandt andet besøge Sci-Spejd, hvor de skal bygge en rumkapsel. 
  Byg en rumkapsel. Sådan lyder en af de opgaver, spejderne kan kaste sig over på Spejdernes Lejr.
  Spejderne skal hjælpe med at få astronauter godt tilbage på jorden. Astronauterne er bare byttet ud med vandballoner. Nogle af dem, der har kastet sig over opgaven, er DDS fra Sønder Omme.
  - Vandballonen skal falde ned fra fem meters højde, uden at den siger splat, siger Sarah Nielsen til TV SYD.
  Det var helt op til spejdernes kreativitet at finde ud af, hvordan de ville løse opgaven. Opgaven er en del af Sci-Spejd, hvor natur møder teknik. Det er en af de faste aktiviteter på lejren. Her skal spejderne løse 14 udfordringer.
  Spejderne bygger lommelygter og termometre. De leger med vand, tryk og kraft i et vandtryksrace og en masse andre ting. Udover at de lærer en masse, så er det også godt for sammenholdet.
  - Vi snakker sammen alle sammen og hjælper hinanden, siger Johan Secher Andersen, KFUM-spejder, Horsens, til TV SYD.
  Øverst på siden kan du se, hvordan det gik, da spejderne skulle bygge en rumkapsel.
  